Georg Andreas Bull
Store norske leksikon,Kunst og estetikk,Arkitektur og landskap,Arkitekter og arkitektur-institusjoner,Norske arkitekter og arkitektkontorer fra 1900 til i dag
Georg Andreas Bull var en norsk arkitekt. Han tegnet en rekke bygg både i og utenfor Oslo. Bulls arbeider er preget av historismen, og utført i en rekke av tidens ny-stiler. Vestbanestasjonen er for eksempel utført i nyromansk stil og Østbanestasjonen i nyrenessanse. Bulls trebygninger, blant annet alle de små mellomstasjonene han tegnet, var i sveitserstil.
Bakgrunn Bull ble utdannet ved den polytekniske høyskolen i Hannover og ved Bauakademie i Berlin. Bull hadde praksis i Oslo fra 1857. Georg Andreas Bull var bror av fiolinisten Ole Bull og far til arkitekten Henrik Bull. Arkitektur Blant Bulls hovedverk i Oslo er Vestbanestasjonen (1872) og Østbanestasjonen (1878–1882) samt bebyggelsen i Homansbyen (1858–1866), der han oppførte en rekke villaer i ulike stilarter. Utenfor Oslo tegnet han blant annet kirkene i Tvedestrand (1861) og Kragerø (1870). I 1863–1872 var han Statsbanenes arkitekt, og tegnet tallrike stasjoner, blant annet den fredede Krøderen stasjon (1872). Verv Bull var stadskonduktør i Oslo fra 1865, bygningssjef i 1898–1903 og inspektør for statens bygninger i og ved Oslo i 1865–1887. Som stadskonduktør hadde han blant annet ansvaret for reguleringen av Grünerløkka. Han innehadde en rekke verv og var medstifter av Den norske Ingeniør- og arkitektforening i 1874. Annen virksomhet Bull var sterkt historisk interessert og gjorde bygningsarkeologiske undersøkelser i Håkonshallen i 1851. Han utførte også oppmålinger og undersøkelser av flere andre middelalderske kulturminner og stod for ombyggingen av Reinli stavkirke i Valdres i 1884–1886 og i 1888. Les mer i Store norske leksikon Georg Andreas Bull i Norsk biografisk leksikon Georg Andreas Bull i Norsk kunstnerleksikon arkitektur i Norge historisme nyromansk stil sveitserstil Litteratur Berg, Bjørn Ivar: "Sakkerhusene til Sølvverket – og G. A. Bull" i FNFB. Årbok148 (1994), 109-28 Brochmann, O.: Stadskonduktøren : om Georg Bull og Christiania i historismens år, 1989, isbn 82-7532-001-1, Finn boken  Hamran, Ulf: "G.A. Bull : Homansbyens arkitekt" i FNFB. Årbok 114 (1959), 47-80 Indahl, Trond: "Georg – minstemann og hovedstadsbygger" i Byminner, nr. 1/2 (2003), 126-45 Sandberg, Bjørn: "Fengsel – rådhus – kirke : arkitekt Georg Andreas Bull og hans arbeider i Kragerø" i Årsskrift for Kragerø og Skåtøy historielag 1984, 7-20